**cu umbrele răsucite după degete**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

voi obosi într-o zi

să-mi număr întrebările

şi atunci

cu umbrele răsucite după degete

voi învăţa să fac semnul crucii

ca un fulger desprins

de pe retina pământului

lăsând dimineţile să locuiască

dincolo de marginile nopţilor arse

de cântecul răgușit al cocoșilor

în ultima noapte petrecută împreună

vom învăţa să facem dragoste

cu pumnii plini de cuvinte

şi vom adormi unul în braţele celuilalt

până când tăcerea va amorţi

iar oasele vor începe

să-i scârțâie de atâta arșiță

sau până când

vom uita gustul primăverii

şi buzele vor tremura

la fiecare adiere de gând

ne vom trezi îmbrăţişaţi

pe tărâmul celălalt

având dreptul să ne iubim în lumină

până când întrebările

îşi vor preda certificatul de naștere

ultimului templier